આમ શિક્ષણ વધુ હોવા છતાં માણસ તરીકેની સમજના અભાવના આ પ્રશ્નો છે, આ સ્થિતિમાં વર્ષો સુધી કામ કર્યા પછી તને લાગ્યુ કે તારી કોઈ કદર કરતુ નથી, તને કોઈ માન આપતુ નથી, કોઈને તારી પડી નથી, આ બધી બાબતોની નિરાશાએ તને રૂક્ષ બનાવી દિધો, તારા સ્વભાવમાં બરછટતા આવી ગઈ, પારકા સાથે તો ઠીક પણ પોતાના લોકો સાથે પણ તેવો જ વ્યવહાર કરવા લાગ્યો, આ બધી તારી મર્યાદાઓ છતાં તુ અમારો છે તેની અમને ત્યારે પણ ખબર હતી, અને આજે પણ છે, અમને ખબર છે કે રાત્રે અમે નિરાંતે અમારા પરિવાર સાથે સુઈ જઈએ છીએ કારણ તુ અમારૂ ધ્યાન રાખવા તારા પરિવારને છોડી રાત્રે પોલીસની વાનમાં અમારી સલામતી માટે ફરતો હોય છે, અમે દિવાળીમાં ફટાકડા ફોડતા હોઈએ ત્યારે તુ તારા બાળકોને પત્ની પાસે મુકી અમારા માટે દિવાળીના બજારમાં સલામતીની ચીંતા કરતો ઉભો હોય છે, અમે ઉત્તરાયણમાં ધાબા ઉપર પતંગ ચઢાવતા હોઈએ ત્યારે તુ ચાર રસ્તે બેઠો હોય છે.